**Nota informativă**

**la proiectul hotărârii de Guvern cu privire la modificarea şi completarea Hotărîrii Guvernului nr. 460/2017 pentru punerea în aplicare a prevederilor Legii nr. 288/2016 privind funcţionarul public cu statut special din cadrul Ministerului Afacerilor Interne**

|  |
| --- |
| Denumirea autorului şi, după caz, a participanţilor la elaborarea proiectului |
|  Proiectul hotărârii de Guvern cu privire la modificarea şi completarea Hotărîrii Guvernului nr. 460/2017 pentru punerea în aplicare a prevederilor Legii nr. 288/2016 privind funcţionarul public cu statut special din cadrul Ministerului Afacerilor Interne, este elaborat de Ministerul Afacerilor Interne |
| Condiţiile ce au impus elaborarea proiectului de act normativ şi finalităţile urmărite |
|  Întru implementarea Legii nr.288/2016 privind funcționarul public cu statut special din cadrul Ministerului Afacerilor Interne a fost elaborată și ulterior aprobată Hotărârea Guvernului nr.460/2017 pentru punerea în aplicare a prevederilor Legii nr.288/2016. Astfel, conform anexelor din Hotărîrea Guvernului menționată sunt aprobate regulamentele care reglementează evoluţia în carieră a funcţionarilor publici cu statut special, modul de ocupare a funcţiilor vacante, organizarea perioadei de probă, munca prin cumul şi condiţiile de cumulare a funcţiilor publice cu statut special, Nomenclatorul privind competenţele de angajare şi acordare a gradelor speciale. Este de menţionat, că pe parcursul aplicării normelor din actele prenotate au fost stabilite unele dificultăţi, care în linii generale au fost generate de fluctuaţia mare a personalului (angajări / transferuri / încetarea serviciului), lipsa personalului calificat etc. Totodată, potrivit Planului de acţiuni pentru implementarea Strategiei de dezvoltare a Poliţiei pentru anii 2016-2020, urmează să fie realizată viziunea strategică privind inversarea piramidei posturilor în cadrul Ministerului Afacerilor Interne, care prevede, inclusiv, reducerea treptată, pe măsura vacantării a numărului funcţiilor de ofiţeri şi creşterea celui de subofiţeri.  În proiectul prezentat se propune modificarea unor condiții obligatorii cumulative pentru promovarea în funcţii superioare, astfel încât să exludă cazurile în care se întîlnesc dificultăți la selecatrea candidaților, fiind oferită posibilitatea participării mai multor angajți la concursul pentru suplinirea funcțiilor superioare. Totodată, se propune modalitatea transferului funcționarilor publici cu statut special de la categoria corpului de ofiţeri la cea a corpului de subofiţeri în legătură cu reducerea de funcții ca urmare a schimbării categoriei posturilor, în condiţiile stabilite de art. 121 din Legea nr.288/2016. De asemenea, se propune mecanismul de simplificarea a procedurilor de recrutare și selectare a candidaților pentru suplinirea funcțiilor vacante din sursa internă, astfel făcând posibilă publicarea listei funcțiilor vacante, fără plasarea anunțului pentru fiecare funcție în parte. Respectiv, desfășurarea concursului cu un singur candidat, dacă nu au fost identificați alți candidați. O altă problemă constatată este lipsa unor prevederi care să stabilească echivalentul gradelor speciale și militare deținute în cazul angajării directe sau al transferului în cadrul MAI a specialiştilor din organele apărării naţionale, ale securităţii statului şi ordinii publice sau din alte organe de ocrotire a normelor de drept. Astfel, se propune Tabelul privind echivalentul gadelor, în cazurile sus-menționate, unde s-au luat în considerație modificarile Legii nr. 270/2018 și redenumirea gradelor militare operate prin Legea nr. 232/2018.  Obiectivul primordial urmărit la elaborarea proiectului respectiv este de a moderniza și simplifica sistemul managementului resurselor umane, fapt ce va asigura creșterea flexibilității acestuia și a fluidității mișcărilor inter-instituționale de personal, iar ca rezultat va elimina unele neajunsuri constatate ca efect al aplicării actelor normative în vigoare. |
| Fundamentarea economico-financiară |
| Implementarea modificărilor propuse nu implică cheltuieli financiare şi alocarea mijloacelor financiare suplimentare. |
| Modul de încorporare a actului în cadrul normativ în vigoare |
|  Proiectul în cauză se încadrează perfect în legislația actuală, în contextul respectării principiului libertății muncii, incluzând dreptul la munca liber aleasă sau acceptată, dreptul dispunerii de capacităţile sale de muncă, dreptul alegerii profesiei şi ocupaţiei, precum și principiului egalității în drepturi și în posibilități a salariaților consacrate în Codul muncii. |
| Avizarea şi consultarea publică a proiectului |
| În scopul respectării prevederilor Legii nr.239 din 13 noiembrie 2008 privind transparenţa în procesul decizional, proiectul hotărârii Guvernului a fost plasat pe pagina web oficială a Ministerului Afacerilor Interne, în directoriul Transparenţa/Consultări publice. Proiectul este expediat spre avizare în adresa autorităţilor publice centrale interesate. |

**Ministru Pavel VOICU**